Ndá ndáchro chꞌin Jesús:
―Chaxín ndáxrja̱n kixin ti nkexro tsꞌixehen ti tꞌinkachjina kolélo,
ndá jehya ti puerta kuènté korra tsꞌixexín,
la ókjé nketí tsꞌixexín,
mé xíche̱e tíha.
A̱ndá ti nkexro tꞌixenxín ti puerta la mé ti nkexro tꞌayakohen ti kolélo.
A̱ndá ti nkexro tjenta ti puerta la tsakitje̱he̱ ndá tsꞌixehen ti nkexro tꞌayakohen ti kolélo.
A̱ndá ti nkexro a mé tsꞌéye̱xi̱n ti kolélo a nkojnko ti ihni̱é va,
a̱ndá ti kolélo mé tsjatso̱an va itén ti nkexro a,
ndá tꞌaxrjexín va ti korré va.
Ndá ti ó tsjixin tsꞌaxrje va kaín va,
ndá tjetaón chꞌan nti̱a la tsinkáchréhe̱ va kixin ó tjatso̱an va ti itén chꞌan.
Kjánchó chrèhya va ókjé chojni chóxinhña va,
jehó tinkéhe va ti jehe sin kixin tjatso̱anhña va ti itén sin.
Mé xi̱kaha kjuíncheyóe̱xin chꞌin Jesús,
kjánchó kienxínhña sin nkehe tꞌaxrjexín tíha.
Ndá ínaá chrónka chꞌan:
―Ijnko nkehe chaxín tso̱tjo̱nkara,
janhan mé ti puerta tꞌixenxín ti kolélo.
Kaín ti sin kuitónxin nti̱a ikui mé xíche̱e sin.
A̱ndá ti kolélo la ándo̱sén va,
kuitekakuenhña va ti jehe sin.
Janhan mé ti puerta,
a̱ndá ti nkexro tꞌixenxín ti puerta i la tsaá la tsꞌóna éxi ti kolélo tsꞌixehen ti korré la ko tsꞌaxrje la tsꞌitja kayoa náxrjón sinie.
’Ti xíche̱e mé jehó itji kixin tjinkaon tseé,
tsꞌóñá la ko sinchekꞌitjáña.
A̱ndá janhan kꞌuinka kixin tsochontara kjuachón,
la kjuachón nkochríxín.
Janhan mé ti pastor jína,
ti pastor jína tsꞌenyákohe̱n ti kolélo kuènté.
A̱ndá ti nkexro xenkehe kixin tsꞌayakohen ti kolélo mé ti ó tsꞌikon itsi ijnko konda̱níxra la tsíto̱he ti kolélo la tsinká sátsji kixin jehya kuènté ti kolélo la ko jehya ti nkexro chaxín tꞌayakohen va.
Ndá ti konda̱níxra mé tsotsé va ti kolélo,
ndá kaín ti íso va la tsinká va la sátsjichroe va.
Mé xi̱kaha ti nkexro i la tsinká kixin jehó tjinkaon tsjacha kixin ti ixra̱ kjuíchꞌe la ti̱konoéhña ti kolélo.
*’Janhan mé ti pastor jína.
Éxi Tꞌaná chóxin ti janhan mé xi̱kaha choxián ti jehe chꞌan.
La xi̱kaha choxián ti kolélo kuénta̱na la ko jehe va mé chóxin va ti janhan la tsꞌenyakoha̱n ti jehe va.
Kja̱xin chonta íso kolélo na̱xa̱ jehya ntihi korré va,
la kja̱xin ticháxi̱n sátsjikakjián va.
Ndá tsitekakoan va ti janhan ndá tso̱nkojié va la tsꞌóna nkoko̱a korré va la ko nkoko̱a ti nkexro tsꞌayakohen va.
’Tꞌaná la tjue̱he ti janhan kixin kjónté itsꞌén la tsoxéchuan ínaá.
Ninkexró tsjachahya tsakitsjena ti kjuachón chonta kixin janhan tsjájua tíha.
Chonta kjuachaxin tsjájua tíha kixin itsꞌen,
la ko chonta kjuachaxin tsoxéchuan ínaá.
Tíhi mé kꞌue̱to̱an Tꞌaná ―ichro chꞌin Jesús.
Ndá ti ó kuíhin ti sin judío ti nkehe ndáchro chꞌin Jesús,
ndá kjuankíxin nkoko̱ahya kjuénka̱yáxin sin.
Ndá itsjé ti sin a ndáchro:
―¿Nkekuènté tihínra ti nkehe ndáchro chꞌan?
Jehe chꞌan la chónta chꞌan ncha̱kuén jínahña la ko loco chꞌan.
Ndá íso sin ndáchro:
―Xi̱kahya chrónixja ijnko chojni chónta ncha̱kuén jínahña.
Ijnko ncha̱kuén jínahña la,
¿á jína chrókjuínchekꞌikon ijnko chojni tꞌikonhña ní?